b'\n_START_ARTICLE_\nSintezatorius\n_START_SECTION_\nVeikimo principas\n_START_PARAGRAPH_\nPirmieji muzikiniai sintezatoriai buvo analoginiai. Juose elektronin\xc4\xaf audiosignal\xc4\x85 k\xc5\xabr\xc4\x97 vienas ar keli generatoriai, dar vadinami osciliatoriais (VCO), signalas pereidavo elektri\xc5\xa1kai valdom\xc5\xb3 filtr\xc5\xb3 grandin\xc4\x99, amplitud\xc4\x97s moduliatorius (ADSR), kurie valdo garso dinamik\xc4\x85: A (Attack\xc2\xa0\xe2\x80\x93 atak\xc4\x85), D (Decay\xc2\xa0\xe2\x80\x93 slopim\xc4\x85), S (Sustain\xc2\xa0\xe2\x80\x93 palaikym\xc4\x85) ir R (Release\xc2\xa0\xe2\x80\x93 galutin\xc4\xaf slopm\xc4\x85) ir efekt\xc5\xb3 blok\xc4\x85. Pa\xc4\x8di\xc5\xb3 osciliatori\xc5\xb3 generuojamo tono auk\xc5\xa1tis priklauso nuo klaviat\xc5\xabros bloko generuojamos \xc4\xaftampos lygio\xc2\xa0\xe2\x80\x93 taip kei\xc4\x8diasi viso instrumento tonas. Atitinkamai, varijuojant \xc4\xaftampos lygiu, paduodamu i\xc5\xa1 klaviat\xc5\xabros ir kito, \xc5\xbeemesnio da\xc5\xbenio oscilatoriaus, valdomas filtras (VCF), tuo pa\xc4\x8diu kei\xc4\x8diasi instrumento tembras. \xc4\xaevairiai sujungiant laidais atskirus instrumento modulius, arba kei\xc4\x8diant lygius ranken\xc4\x97li\xc5\xb3 ir jungikli\xc5\xb3 pagalba gaunama prakti\xc5\xa1kai neribota skambesi\xc5\xb3 \xc4\xafvairov\xc4\x97.\n_START_SECTION_\nIstorija\n_START_PARAGRAPH_\nPirmasis analoginis elektrinis sintezatorius atsirado 1876 metais, ta\xc4\x8diau tik 1950\xe2\x80\x931960 metais, panaudojus analogini\xc5\xb3 kompiuteri\xc5\xb3 technologijas tapo \xc4\xafmanoma sukurti sintezatori\xc5\xb3, gebant\xc4\xaf realiame laike generuoti muzikin\xc4\xaf gars\xc4\x85 ir j\xc4\xaf panaudoti \xc4\xafra\xc5\xa1\xc5\xb3 studijose. Didel\xc4\xaf ind\xc4\x97l\xc4\xaf \xc4\xafne\xc5\xa1\xc4\x97 tokie mokslininkai, kaip Ivor Darreg, Evgeny Murzin, Daphne Oram, firma RCA, BBC, Don Buchla, Hugh Le Caine, Raymond Scott, Paul Ketoff. 1964 metais Robert Moog i\xc5\xa1 firmos RCA pristat\xc4\x97 pirm\xc4\x85j\xc4\xaf sintezatori\xc5\xb3, kuris i\xc5\xa1 tikr\xc5\xb3j\xc5\xb3 buvo pana\xc5\xa1esnis \xc4\xaf muzikos instrument\xc4\x85, o ne \xc4\xaf sud\xc4\x97ting\xc4\x85 studijin\xc4\xaf prietais\xc4\x85. Jo analoginis sintezatorius Minimoog 1970 metais tapo tikra legenda ir net \xc5\xa1iuo metu, po ilgos pertraukos, s\xc4\x97kmingai atnaujintas ir modernizuotas v\xc4\x97l pla\xc4\x8diai naudojamas muzikant\xc5\xb3._NEWLINE_Atsiradus mikroprocesoriams analoginius sintezatorius pakeit\xc4\x97 polifoniniai skaitmeniniai sintezatoriai, kuriuose naudojami kiti garso sintez\xc4\x97s metodai: FM, PCM, PDS, WTS ir kitokie, bei tikri, studijoje \xc4\xafra\xc5\xa1yti garsai. Tokie instrumentai visi\xc5\xa1kai tiksliai atkartoja \xc4\xafra\xc5\xa1ytus nat\xc5\xabrali\xc5\xb3 instrument\xc5\xb3 garsus, kartu turi neribotas galimybes jungti juos su sintetiniais garsais. \xc5\xa0iuolaikiniai koncertiniai sintezatoriai\xc2\xa0\xe2\x80\x93 tai naujausi\xc5\xb3 kompiuterini\xc5\xb3 technologij\xc5\xb3 ir akustikos mokslo sintez\xc4\x97s rezultatas.\n_START_SECTION_\nLietuvoje\n_START_PARAGRAPH_\nBene pirmieji analoginiai sintezatoriai Lietuvoje pagaminti radijo in\xc5\xbeinieri\xc5\xb3\xc2\xa0\xe2\x80\x93 elektronin\xc4\x97s muzikos technologij\xc5\xb3 m\xc4\x97g\xc4\x97j\xc5\xb3 pastangomis. Apie 1978\xe2\x80\x931982 metus Rimvydas Velykis sukonstravo studijin\xc4\xaf modulin\xc4\xaf analogin\xc4\xaf sintezatori\xc5\xb3 bei kelias modifikacijas mobili\xc5\xb3 koncertini\xc5\xb3 sintezatori\xc5\xb3, kartu su konstruktoriumi Algimantu Jovai\xc5\xa1a\xc2\xa0\xe2\x80\x93 daug kit\xc5\xb3 elektronini\xc5\xb3 muzikos instrument\xc5\xb3, ma\xc5\xbedaug tuo pa\xc4\x8diu laikotarpu in\xc5\xbeinierius Or\xc5\xabnas Urbonas\xc2\xa0\xe2\x80\x93 stygini\xc5\xb3 instrument\xc5\xb3 sintezatori\xc5\xb3, in\xc5\xbeinierius R. Varnas\xc2\xa0\xe2\x80\x93 elektronin\xc4\xaf mu\xc5\xa1am\xc5\xb3j\xc5\xb3 instrument\xc4\x85, kiti in\xc5\xbeinieriai daugiau dirbo elektronini\xc5\xb3 pried\xc4\x97li\xc5\xb3 ir koncertin\xc4\x97s aparat\xc5\xabros srityse.'